REGULAMENTUL (CE) NR. 453/2007 AL CONSILIULUI
din 25 aprilie 2007
de stabilire a coeficienților corectori aplicabili de la 1 iulie 2006 remunerațiilor funcționarilor, agenților temporari și agenților contractuali ai Comunităților Europene repartizați în țările terțe, precum și ale unei părți din funcționarii care rămân pe post în cele două noi state membre pentru o perioadă de cel mult nouăsprezece luni după aderare
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Statutul funcționarilor Comunităților Europene și Regimul aplicabil celorlalți agenți ai Comunităților Europene, stabilite prin Regulamentul (CEE, Euratom, CECO) nr. 259/68 al Consiliului (1), în special articolul 13 primul paragraf din anexa X,
având în vedere Actul de aderare din 2005, în special articolul 27 alineatul (4),
având în vedere propunerea Comisiei,
întrucât:
(1)
Pentru a se ține seama de evoluția costului vieții în țările din afara Comunității și a se stabili, în consecință, coeficienții corectori aplicabili de la 1 iulie 2006 remunerațiilor care se plătesc funcționarilor, agenților temporari și agenților contractuali ai Comunităților Europene repartizați în țările terțe, în moneda țării în care aceștia sunt repartizați.
(2)
Coeficienții corectori aplicați unor plăți în temeiul Regulamentului (CE, Euratom) nr. 351/2006 (2) pot conduce la ajustări, în sens pozitiv sau negativ, ale remunerațiilor, cu efect retroactiv.
(3)
Este oportun să se prevadă o plată a restanțelor în cazul unei majorări a remunerațiilor ca urmare a aplicării noilor coeficienți corectori.
(4)
Este oportun să se prevadă recuperarea sumelor plătite în plus în cazul unei reduceri a remunerațiilor ca urmare a aplicării noilor coeficienți corectori pentru perioada dintre 1 iulie 2006 și data intrării în vigoare a prezentului regulament.
(5)
Este oportun să se prevadă ca o eventuală recuperare să se limiteze la o perioadă de cel mult șase luni precedentă datei intrării în vigoare a prezentului regulament, iar efectele acesteia să poată fi distribuite pe o perioadă de cel mult douăsprezece luni de la data menționată anterior, prin analogie cu prevederile privind coeficienții corectori aplicabili în cadrul Comunității remunerațiilor și pensiilor funcționarilor și celorlalți agenți ai Comunităților Europene,
ADOPTĂ PREZENTUL REGULAMENT:
Articolul 1
Cu începere de la 1 iulie 2006, coeficienții corectori care se aplică remunerațiilor funcționarilor, agenților temporari și agenților contractuali ai Comunităților Europene repartizați în țările terțe, care se plătesc în moneda țării în care sunt repartizați, sunt cei prevăzuți în anexa la prezentul regulament.
Cursurile de schimb utilizate la calcularea remunerațiilor respective se stabilesc în conformitate cu normele de punere în aplicare a regulamentului financiar și corespund datei menționate la primul paragraf.
Articolul 2
(1) Instituțiile efectuează plăți retroactive în cazul creșterii remunerațiilor ca urmare a aplicării coeficienților corectori prevăzuți în anexă.
(2) Instituțiile efectuează ajustări retroactive negative ale remunerațiilor în cazul unei reduceri a remunerațiilor ca urmare a aplicării coeficienților corectori prevăzuți în anexă pentru perioada cuprinsă între 1 iulie 2006 și data intrării în vigoare a prezentului regulament.
Ajustările retroactive care presupun recuperarea unor sume plătite în plus se referă la o perioadă de cel mult șase luni precedentă datei intrării în vigoare a prezentului regulament. Recuperarea se repartizează pe o perioadă de cel mult douăsprezece luni de la data respectivă.
Articolul 3
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 25 aprilie 2007.